I fremtiden bliver plus og minus kombineret med dronninger, springere og bønder i Hirtshals.

Der er høj koncentration, og hvert et træk bliver overvejet, når 17 lærere og pædagoger er hoppet på den anden side af katederet for at lære at spille skak. I løbet af dette skoleår skal eleverne i 0.-3. klasse på Horne, Tornby og Hirtshals skole undervises i at spille skak én time om ugen. Forskning viser nemlig, at eleverne bliver bedre til matematik af at spille brætspillet. - Vi kan give dem en anderledes og differentieret undervisning med skak, siger Louise Hald, der er folkeskolelærer på Hirtshals Skole og deltager på seminaret. Der er både helt klassisk skak og skak-lege på skemaet - som "Frem-i-bussen-skak", hvor eleverne skal konkurrere mod hinanden i hold. Spillet foregår på iPads og bræt. - Skak engagerer og motiverer, og er et rigtig godt redskab til bedre læring. Især for drenge, der har krudt i røven, og dem, der ikke scorer så mange mål i skolegården – de finder en bane at spille på, siger Mikkel Nørgaard, der er programleder for læring ved Dansk Skoleskak. Også Aalborg Kommune satser på skoleskak. Her bliver 42 lærere og pædagoger uddannet skoleskaklærere fra 2015 til 2017.